סאנגיונג טיבולי XLV בישראל: מ-129,000 שקל - אוטו
חברת טלקאר, יבואנית סאנגיונג, מתחילה למכור בארץ את הגרסה המוארכת לטיבולי
סאנגיונג ישראל החלה בשיווק גרסה מוארכת לטיבולי, אשר מכונה טיבולי XLV והוצגה לראשונה בתערוכת ז'נבה 2016, לפני כשנה וחצי. לגרסה זו בסיס גלגלים דומה (260 ס"מ) אך היא ארוכה יותר מהטיבולי המוכר ב-24 ס"מ (444 ס"מ בסך הכל, כמעט כמו ספורטאז'). למרות תוספת האורך, המכונית עדיין מציעה חמישה מושבים, וכל תוספת האורך מוקדשת לתא המטען, שנפחו גדל מ-423 ל' ל-575 ל'.
בנוסף להבדל בזנב, ה-XLV מציע גם מנוע שונה בחרטום. את מנוע ה-1.6 ל' בנזין מחליף מנוע טורבו דיזל באותו נפח. ההספק עומד על 115 כ"ס (128 כ"ס במנוע הבנזין), אבל עם יתרון במומנט, כמובן – 30.6 קג"מ כבר ב-1500 סל"ד.
מנוע הדיזל משודך לתיבת ששת הילוכים של אייסין והמהירות המרבית היא 174 קמ"ש. לרכב חישוקי "16, אפשרות בחירה בין שלושה מצבי היגוי, בקרת אקלים מפוצלת ומערכת שמע עם בלוטות'.
בדומה לטיבולי הרגיל, גם המפרט של סאנגיונג טיבולי XLV שבע כריות אוויר והמכונית תצויד במוביל-איי. הגרסה החדשה תעלה 129,000 שקלים לעומת 120,000 שקלים לגרסה הרגילה (שמוצעת כרגע במבצע במחיר של 110,000 שקלים).